Агенцијата за заштита на правото на слободен пристап до информациите од јавен карактер,врз основа на член 109 став 1 и 2 од Законот за општата управна постапка (“Службен весник на Република Македонија“ бр. 124/2015), а согласно член 27 и член 34 став 1  од Законот за слободен пристап до информации од јавен карактер (“Службен весник на Република Северна Македонија“ бр. 101/2019) и согласно одредбите на Упатството за спроведување на Законот за слободен пристап до информации од јавен карактер (“Службен весник на Република Северна  Македонија“ бр.60/20), постапувајќи по Жалбата изјавена од М. А. од Скопје, поднесена против Решение на Народна банка на Република Северна Македонија на 17.08.2026 година го донесе следното

Р Е Ш Е Н И Е
Жалбата изјавена од М. А. од Скопје, поднесена против Решението на Народна банка на Република Северна Македонија бр.02-26960/1 од 14.08.2026 година, заведена во архивата на Агенцијата за заштита на правото на слободен пристап до информациите од јавен карактер под бр.08-265 на 17.08.2026 година, СЕ ОТФРЛА како недопуштена.
О Б Р А З Л О Ж Е Н И Е
М. А. од Скопје, како што е наведено во Жалбата, на 04.08.2026 година поднел барање, насловено  „Барање за пристап до информации од јавен карактер“ до Народна банка на Република Северна Македонија, со кој побарал следните информации:
„Со барање за пристап до информации поврзани со постапката за вработување по јавниот оглас на кој бев кандидат – М. А.
Хронологија на постапката на јавен оглас за ,, аналитичар‘‘ во дирекцијата  за финансиски азари-НБРСМ:
Оглас (7 работни дена): 15-26 Јули (45 дена- 10 јули)  
Тестирање: 4 Јули
Интервју: 1 јули
До вторник 02 август 2026 ( 70 дена од завршување на периодот на оглас), немам никакв известување по писмен пат.
Ве молам да ми ги доставите следните информации:
1. Целокупната процедура за спроведување на предметниот конкурс.
2. Писмен извештај за спроведената постапка за селекција.
3. Критериумите врз основа на кои е извршено оценувањето на кандидатите.
4. Записникот или извештајот од комисијата за селекција, во делот што не содржи заштитени лични податоци.
5. Информација дали постапката е завршена и дали е донесена конечна одлука.
6. Доколку е донесена одлука, да ми се достави писмено известување за исходот на конкурсот‘‘. 
Постапувајќи по барање за слободен пристап до информации од јавен карактер од 04.08.2026 година , Имателот донел Решение бр.02-26960/1 од 14.08.2026 година.
Незадоволен од добиеното Решение бр.02-26.560/2 од 14.08.2026 година, Барателот на информации на 17.08.2026 година до Агенцијата поднесе Жалба, заведена во Агенцијата под бр.08-265. Во жалбата се наведува:....,, постапувајќи по моето барање, на ден 14.08.2026 година ми беше доставено Решение бр.02-26.560/2 на Народна банка на Република Северна Македонија, донесено по мое барање за пристап до информации од јавен карактер.
Со наведеното решение Народна банка делумно го уважува моето барање, односно ми доставува писмено известување за извршен избор на кандидат бр.04-23418/3 од 24.07.2026 година, но одбива пристап до останатите побарани информации, при што се повикиува на одредбите од Законот за Народна банка, односно на член 74......,, како кандидат кој учествувал во постапката, имам оправдан интерес  да добијам информации за начинот на кој е спроведена постапкат, особено во делот на применетите критериуми, фазите на постапката и донесените одлуки‘‘.
Постапувајќи по наведената Жалба, Агенцијата за заштита на правото на слободен пристап до информации од јавен карактер, истата ја отфрли како недопуштена, поради следното:
Агенцијата за заштита на правото на слободен пристап до информациите од јавен карактер, утврди дека во прилог на Жалбата не е доставено Решение бр.02-26.560/2 од 14.08.2026 година, а доставено е Решение бр. 26960/1 од 14.08.2026 година.
Исто така, во прилог на дописот Жалба  од М. А. од Скопје, изјавена против Народна банка на Република Северна Македонија. Истата, согласно член 38 од Законот за општата управна постапка и Упатството за спроведување на Законот за слободен пристап до информации од јавен карактер (“Службен весник на Република Северна  Македонија“ бр.60/20) не е потпишана од страна на подносителот.
Согласно член 38 од Законот за општата управна постапка „електронските исправи се комплетираат со отпечатено име на потписникот и се поврзуваат со општо прифатен електронски потпис во согласност со Законот за податоците во електронски облик и електронски потпис“.
Агенцијата за заштита на правото на слободен пристап до информациите од јавен карактер, земајќи ги предвид сите приложени списи по предметот утврди дека предметното барање не претставува барање за пристап до информации од јавен карактер, туку е барање од личен интерес, односно барање од надлежност на Народна банка на Република Северна Македонија, која по истото е должна да постапи согласно своите надлежности.
Од списите во предметот, Агенцијата утврди дека во конкретниот случај Барателот на информации, неосновано повикувајќи се на Законот за слободен пристап до информации од јавен карактер и занемерувајќи го јавниот интерес регулиран во чл.3 ст.1 алинеја 7 од истиот Закон, поднел барање за пристап до информации кои имаат личен карактер, со кое бара информација за начинот на постапување на Народна банка на Република Северна Македонија „како кандидат кој учествувал во постапката, имам оправдан интерес  да добијам информации за начинот на кој е спроведена постапкат, особено во делот на применетите критериуми, фазите на постапката и донесените одлуки‘‘ на лична апликација за вработување по јавен оглас на Барателот на информации. 
Согласно член 26 од Законот за слободен пристап до информации од јавен карактер „Право на правна заштита во согласност со овој закон има барателот кој поднел барање за пристап до информација согласно членот 12 став (1) од овој закон“. Во конкретниот случај Барателот се обидел да добие информација од Имателот на информации, неосновано повикувајќи се на Законот за слободен пристап до информации од јавен карактер.
Агенцијата за заштита на правото на слободен пристап до информациите од јавен карактер на жалителот му укажува дека целта на Законот за слободен пристап до информации од јавен карактер и на Упатството за спроведување на Законот за слободен пристап до информации од јавен карактер, е на физичките и правните лица да им се овозможи да го остварат правото на слободен пристап до информации од јавен карактер и обезбедат јавност и отвореност во работењето на органите, а не негова законски неоснована и несоодветна примена.
Законот за слободен пристап до информации од јавен карактер обезбедува остварување на јавен интерес, опишан и таксативно наброен во член 3 став 1 алинеја 7 и гласи: „Јавен интерес во остварувањето на правото на пристап до информации подразбира, но не се ограничува, на интерес за информации со чие што објавување...1.ќе се открие злоупотреба на службената положба и коруптивното однесување; 2.ќе се открие противправно стекнување или трошење на буџетски средства; 3.ќе се открие потенцијален судир на интереси; 4.ќе се спречат и откријат сериозни закани по здравјето и животот на луѓето; 5.ќе се спречи и открие загрозување на животната средина; 6. Ќе се помогне да се разбере прашањето за кое се креира јавна политика или се води парламентарна дебата и 7. Ќе се овозможи еднаков третман на секој граѓанин пред законите“. 
Законската дефиниција на “јавниот интерес“ значи дека остварувањето на јавниот интерес подразбира остварување на интересот на пошироката заедница како целина, којшто има првенство пред индивидуалните потреби и права на поединците.
Согласно погоре наведеното, Агенцијата му укажува на жалителот дека своите права и приватни (лични) интереси може и треба да ги остварува пред се согласно материјалните закони кои ја регулираат соодветната материја во предметите во кои тој се јавува како странка и правната заштита може да ја бара согласно тие закони.
Поради горенаведеното, Агенцијата за заштита на правото на слободен пристап до информациите од јавен карактер одлучи како во диспозитивот на ова Решение.
Ова Решение е конечно во управната постапка и против него нема место за жалба.

ПРАВНА ПОУКА: Против ова Решение странката може да поведе управен спор пред Управниот суд во рок од 30 дена.


                                                                                                                     Директор,
                                                                                                               Петар Гајдов

